GHID

DE ȊDRUMARE PRIVIND

SOLICITAREA FINANŢĂRILOR

PENTRU PROIECTE ŞI PROGRAME SPORTIVE

DIN FONDURI PUBLICE LOCALE

**CAP.I. DISPOZITII GENERALE**

**1. Scop și cadru legislativ, principii si termeni de referinta.**

**Art. 1.** **(1)** Prezentul ghid are ca scop informarea în ceea ce priveşte principiile, cadrul general şi procedura pentru solicitarea şi obţinerea finanțărilor din fonduri publice, precum şi căile de atac ale actului sau deciziei autorităţilor finanţatoare, pentru beneficiarii care aplică pentru procedura de atribuire a contractelor de finanțare, acordate pentru:

a)finanţarea programelor sportive ale cluburilor sportive de drept public înfiinţate pe raza administrativ-teritoriala;

b)finanţarea programelor sportive ale cluburilor sportive de drept privat înfiinţate pe raza administrativ-teritoriala, constituite ca persoane juridice fără scop patrimonial, deţinătoare ale certificatului de identitate sportivă;

c)finanţarea programelor sportive organizate în raza administrativ-teritoriala de către asociaţiile judeţene/ale municipiului Bucureşti pe ramura de sport, afiliate la federaţiile sportive corespondente;

d)finanţarea programelor sportive desfăşurate în raza administrativ-teritoriala de către federaţiile sportive naţionale, Direcţiile Judeţene Pentru Sport şi Tineret/Direcţia pentru Sport şi Tineret a Municipiului Bucureşti, ori Inspectoratului Scolar Judeţean/Inspectoratul Şcolar al Municipiului Bucureşti;

e)finanţarea programelor sportive derulate de către Comitetul Olimpic şi Sportiv Român pentru înalta performanţă sportivă, pe raza administrativ-teritoriala;

f)premierea, în condiţiile legii, a performanţelor deosebite obţinute la competiţiile sportive interne şi internaţionale oficiale, de catre sportivii si colectivele tehnice ale structurilor sportive de pe raza administrativ-teritoriala;

g)finanţarea programelor sportive ale unităţilor şi instituţiilor de învăţământ, înfiinţate pe raza administrativ-teritoriala, derulate prin asociaţiile sportive şcolare şi universitare;

h)finanţarea programelor sportive derulate de Federaţia Sportului Şcolar şi Federaţia Sportului Universitar pe raza administrativ-teritoriala;

i) finanţarea proiectelor de modernizare, intretinere si functionare a infrastructurii sportive de pe raza administrativ-teritoriala.

**(2)** Procedura de acordare a finanțărilor din fonduri publice pentru programele sportive de utilitate publică, în cadrul cărora se pot finanţa proiecte de activitate sportivă este reglementată și în concordanță cu:

* Legea nr. 69/2000 a educaţiei fizice şi sportului, actualizată cu modificările şi completările ulterioare;
* Legea nr.215/2001 privind administraţia publică locală, republicată şi modificată;
* Legea nr. 273/2006 privind finanţele publice locale, modificată;
* H.G. nr.884/2001 privind aprobarea Regulamentului de punere în aplicare a dispoziţiilor Legii educaţiei fizice şi sportului nr. 69/2000;
* O.M. al Ministerului Tineretului si Sportului nr. 664/2018 privind finanțarea din fonduri publice a proiectelor şi programelor sportive coroborat cu prevederile OM 321/2019;
* H.G. nr. 1447/2007 privind Normele Financiare pentru activitate sportiva.

**Art. 2.** Prezentul ghid, informează solicitanţii în ceea ce priveşte procedura de atribuire a contractului de finanțare pentru activităţi sportive organizate în baza Legii 69/2000 cu completările şi modificările ulterioare, drepturile şi obligaţiile pe care le au.

**Art. 3.** În înţelesul prezentului ghid, termenii şi expresiile de mai jos au următoarea semnificaţie:

1. **activitate generatoare de profit** - activitate care produce profit în mod direct pentru o persoana fizica sau juridica;
2. **autoritate finanţatoare** – Primăriile, consiliile judeţene/Primaria Municipiului Bucureşti, sau alta institutie subordonata cu obiect de activitate stabilit prin ROAF;
3. **beneficiar** - solicitantul căruia i se atribuie contractul de finanţare în urma aplicării procedurii selecţiei publice de proiecte;
4. **cheltuieli eligibile** - cheltuieli care pot fi luate în considerare pentru finanţare;
5. **contract de finanţare** - contract încheiat, în condiţiile legii, între autoritatea finanţatoare şi un beneficiar structură sportivă de drept public sau de drept privat cu personalitate juridică sau alte instituţii şi organizaţii conform legislaţiei în vigoare;
6. **contract de activitate sportivă** – conventie încheiata, în condiţiile legii, între structura sportivă şi o persoană fizică, sportiv sau membru al unui colectiv tehnic, care contribuie la realizarea acţiunilor sportive dintr-un program sportiv;
7. **strucura sportivă** – persoana juridică de drept public sau privat, fără scop patrimonial, deținătoare a Certificatului de Identitate Sportivă căruia i-a fost atribuit numărul de înregistrare în Registrul Sportiv;
8. **finanţare** - alocare financiară din fonduri publice pentru implementarea proiectelor/programelor sportive iniţiate de către structurile sportive, unităţile şi instituţiile de învăţământ pentru asociaţiile sportive şcolare şi universitare, alte organizaţii şi instituţii pentru proiecte şi programe sportive aşa cum sunt enumerate la art. 18^1 alin. (2) din Legea educației fizice și sportului nr. 69/2000**,** de către Centrul Cultural al Sectorului 1 în conformitate cu prevederile Legii 215/2001 a Adiministraţiei Publice Locale coroborat cu prevederile Legii 69/2000, cu dispozițiile Ordinului MTS 664/2018 și Ordinului MTS 321/2019 precum şi cu celelalte dispoziții legale în materie pentru programele sportive de utilitate publică.
9. **fonduri publice** - sume alocate din bugetul local;
10. **solicitant** - structură sportivă înfiinţată în condiţiile legislaţiei în vigoare, instituţie sau organizaţie îndreptăţită să solicite finanţarea şi să depună o cerere de finanţare pentru un proiect/program sportiv
11. **proiect sportiv** –plan sau intenție de a întreprinde/organiza un complex de activități cu caracter sportiv ce vizează testarea, selecția, inițierea, pregătirea de sportivi într-o anumită ramură sau disciplină sportivă, eveniment sportiv secvenţial din cadrul unui program sportiv inclus in calendarul al unei structuri sportive;
12. **program sportiv** - plan de activitate în care sunt stabilite, în ordinea desfășurării lor, etapele propuse pentru o perioadă dată; complex de acțiuni care au ca scop comun îndeplinirea unor obiective de performanță cu caracter sportiv pentru o activitate sportivă secvențială sau un sezon competițional. Categoriile de acțiuni care constituie activitatea sportivă din cadrul unui program sportiv sunt: acțiuni de selecție, acțiuni de promovare, acțiuni de pregătire sportivă, competițiile sportive, evenimentele sportive, denumite împreună acțiuni sportive. Programele sportive aprobate de către autoritatea finantatoare sunt denumite *,,programe sportive de utilitate publică’’*;
13. **sezon competiţional** – complex de acţiuni sportive însumate în cadrul unui program sportiv organizat de către o structură sportivă înfiinţată în condiţiile legislaţiei în vigoare la sporturi individuale şi jocuri sportive, însemnând: acţiuni pregătitoare, cantonamente de pregătire, competiţii sportive amicale şi oficiale, turnee de pregătire şi calificare, alte acţiuni specifice;
14. **acţiune de pregătire sportivă** - acţiune sportivă desfăşurată în ţară sau în străinatate, realizată în baza unui program stabilit, sub supravegherea uneia sau mai multor persoane calificate, avand ca scop dezvoltarea psihomotrică a individului şi participarea la competiţii sportive;
15. **competiţie sportivă** - acţiune sportivă organizată de structuri sportive şi/sau de alte entităţi competente, în baza unui regulament, care are ca obiective ameliorarea rezultatelor sportive, realizarea de recorduri şi/sau obtinerea victoriei;
16. **competiţie sportivă internă -** competiţie sportivă la care, conform regulamentului de desfăşurare, pot participa numai sportivi din cadrul structurilor sportive din România;

* ***competiţie sportivă internă de nivel naţional*** - competiţie sportivă internă care are ca obiectiv stabilit prin regulamentul acesteia desemnarea unui câştigător la nivel naţional;
* ***competiţie sportivă internă de nivel zonal sau interjudeţ*ean**-competiţie sportivă internă care are ca obiectiv stabilit prin regulamentul acesteia desemnarea unui câştigător la nivel zonal ori interjudeţean sau promovarea în eşalonul valoric superior;
* ***competiţie sportivă internă de nivel judeţean*** - competiţie sportivă internă care are ca obiectiv stabilit prin regulamentul acesteia desemnarea unui caştigător la nivel judeţean sau promovarea în eşalonul valoric superior;
* ***competiţie sportivă internă de nivel comunal, oraşenesc sau municipal*** - competiţie sportivă internă care are ca obiectiv stabilit prin regulamentul acesteia desemnarea unui caştigător la nivel comunal, oraşenesc sau municipal;

1. **competiţie sportivă internaţională** - competiţie sportivă la care, conform regulamentelor de desfaşurare, pot participa sportivi din cadrul unor organizaţii sportive din mai multe ţări;
2. **alte acţiuni sportive** - acţiuni care prezintă interes pentru activitatea sportivă, altele decat competiţiile sportive şi cele de pregătire sportivă, desfăşurate în ţară sau în străinătate, cum ar fi: congrese, conferinţe, simpozioane, seminarii, colocvii ori alte reuniuni, întâlniri de lucru, schimburi de experienţă, gale, expoziţii, cursuri şi stagii de practică şi specializare sau perfecţionare şi altele asemenea, precum şi acţiuni de cercetare, documentare, informare, promovare, consultanţă şi altele asemenea;
3. **organizaţii sportive** –persoane juridice de drept public sau privat, fără scop patrimonial, deținătoare ale Certificatului de identitate sportivă cărora le-a fost atribuit numărul de înregistrare în Registrul sportiv, structuri sportive constituite legal, în conformitate cu prevederile Legii educației fizice și sportului nr. 69/2000, cu modificările și completările ulterioare, respectiv asociații sportive fără personalitate juridică, cluburi sportive, federații sportive pe ramură de sport, alte persoane juridice de drept public ori privat care, potrivit actului de înființare sau statutului, pot organiza, participa și/sau finanța, după caz, acțiuni sportive, Comitetul Olimpic și Sportiv Român, ligi profesioniste pe ramură de sport
4. **perioada precompetiţională** - perioada de pregătire a sezonului competiţional intern şi internaţional;
5. **perioada competiţională** - perioada în care Federaţia Română şi Federaţia Internaţională pe ramura de sport organizează competiţii;
6. **colective tehnice** - care pot avea in componenta: antrenori, medici, cercetători, metodist, asistent medical, kinetoterapeuți, psihologi, biochimist, coregraf, corepetitor, alți specialiști stabiliți de federațiile sportive sau de către organizațiile sportive abilitate cu atribuții în coordonarea și finanțarea activității sportive de performanță, care sunt implicați direct și indirect, prin intermediul atribuțiilor, în performanța sportiva;
7. **unitate de învăţământ** – unitate de învăţământ cu personalitate juridică care are înfiinţată în condiţiile legii o asociaţie sportivă şcolară fără personalitate juridică deținătoare a Certificatului de Identitate Sportivă căruia i-a fost atribuit un număr de înregistrare în Registrul Sportiv şi care solicită finanţarea unui program sportiv, în condiţiile legii;
8. **instituţie de învăţământ** – instituţie de învăţământ superior cu personalitate juridică care are înfiinţată în condiţiile legii o asociaţie sportivă universitară fără personalitate juridică deținătoare a Certificatului de Identitate Sportivă căruia i-a fost atribuit un număr de înregistrare în Registrul Sportiv care solicită finanţarea unui program sportiv, în condiţiile legii;
9. **sportiv de performanta** - sportiv autorizat în condițiile legii de către federația sportivă pe ramură de sport să își desfășoare activitatea sportiva;
10. **sportiv de înaltă performanță** - sportivul de performanță care îndeplinește condițiile de performanță în competițiile internaționale oficiale și care, la propunerea organului competent din cadrul federației sportive naționale, dobândește calitatea de sportiv de înaltă performanță prin ordin al ministrului tineretului și sportului;

**Art. 4.** Pentru a putea participa la procedura privind atribuirea contractelor de finanțare pentru activitate sportivă solicitanții trebuie să fie structuri sportive, înființate pe raza unității administrativ-teritorială, constituite ca persoane juridice deținătoare ale certificatului de identitate sportivă, cărora le-a fost atribuit număr de înregistrare în Registrul sportiv, sau alte entitati stabilite prin legislatia in vigoare enumerate la art. 1(1) din prezentul ghid.

**Art. 5**. Finanțarea acordată se va utiliza numai pentru programele sportive de interes public local, iniţiate şi organizate de către solicitanți, în completarea veniturilor proprii şi a celor primite sub formă de donaţii şi sponsorizări.

Programele sportive de utilitate publica, sunt stabilite prin OM 664/2018 astfel: programul ***"Promovarea sportului de performanță"(P1)***, programul ***"Sportul pentru toți"(P2)***, programul ***"Întreţinerea, funcţionarea şi dezvoltarea bazei materiale sportive"(P3)***, programul ***,,Redescoperă Oina’’(P4)*** şi programul ***,,România în Mişcare’’(P5)***.

**Scopul şi obiectivele specifice programelor sportive de utilitate publică sunt:**

**A. Programul *„Promovarea sportului de performanţă",*** reprezintă un program național de promovare a practicării şi dezvoltării sportului de performanţă. Programul sportiv este un complex de acţiuni care au ca scop comun îndeplinirea unor obiective de performanţă cu caracter sportiv pentru un eveniment sportiv secvenţial, sau un sezon competiţional. pentru o competiţie organizată pe o perioadă stabilită printr-un regulament, înscris în calendarul Asociaţiei Judeţene/Municipiului Bucureşti pe Ramură de Sport sau în calendarul a Federaţiei Romane pe Ramură de Sport.

Categoriile de acţiuni care constituie activitatea sportivă din cadrul unui program sportiv sunt: acţiunile de pregătire sportivă, competiţiile sportive şi alte acţiuni sportive, denumite împreună acţiuni sportive.

Programele sportive aprobate de către autoritatea finanţatoare sunt denumite *,,programe sportive de utilitate publică’’*;

**1.   Scop:** valorificarea aptitudinilor individuale într-un sistem organizat de selecţie, pregătire şi competiţie care să asigure autodepăşirea continuă, realizarea de recorduri naţionale şi internaţionale, precum şi obţinerea victoriei.

**2.  Obiective:**

a)evidenţierea contribuţiei semnificative şi constante a sportului de performanţă la reprezentarea şi sporirea prestigiului comunităţilor locale şi ale României pe plan internaţional;

b) susţinerea şi dezvoltarea ramurilor sportive, în funcţie de tradiţia şi de gradul de dezvoltare a fiecăreia la nivel naţional şi internaţional;

c) susţinerea şi dezvoltarea activităţii de performanţă la nivelul copiilor şi juniorilor, dezvoltarea sportului şcolar şi a sportului universitar;

d) perfecţionarea sistemelor de selecţie, pregătire şi competiţionale pentru fiecare ramură de sport;

e) mărirea numarului de practicanţi şi sportivi legitimaţi, dezvoltarea masei critice pentru aplicarea criteriilor specifice de selecţie pe ramură de sport, identificarea de sportivi valoroşi care să obţină rezultate sportive notabile pentru comunitatea locală şi ţara noastră pe plan internaţional;

f) susţinerea procesului de redresare a jocurilor sportive, în funcţie de valoarea, tradiţia şi gradul de dezvoltare a fiecăruia la nivel naţional şi internaţional;

g) susţinerea sporturilor de iarnă în vederea amplificării la nivel naţional şi internaţional, promovarea practicării şi participarea comunităţilor locale activ la dezvoltarea acestui fenomen;

h) susţinerea sporturilor nautice (înotului, săriturilor în apă, pentatlonului, triatlonului, etc.) ca forme de activităţi fizice care contribuie la educaţia generală şi dezvoltarea individului dar şi în vederea amplificării la nivel naţional şi internaţional a participării ţarii noastre la competiţiile de mare anvergură, participarea activă a comunităţilor locale la dezvoltarea acestui fenomen;

i) susţinerea sporturilor de combat, a boxului, luptelor, artelor marţiale, ca forme de activităţi fizice care contribuie la educaţia generală şi dezvoltarea individului dar şi în vederea amplificării la nivel naţional şi internaţional a participării ţarii noastre la competiţiile de mare anvergură, participarea activă a comunităţilor locale la dezvoltarea acestui fenomen;

j) susţinerea ramurilor de sport de tradiţie, care au adus rezultate notabile ţarii noastre, participarea activă a comunităţilor locale la dezvoltarea acestor sporturi;

**B.** **Programul *„Sportul pentru toţi",*** reprezintă un program national de promovare a practicării şi dezvoltării sportului pentru toţi. Programul sportiv este un complex de acţiuni care au ca scop comun îndeplinirea unor obiective cu caracter sportiv şi indicatori, pentru un eveniment sportiv secvenţial, pentru o competiţie organizată pe o perioadă stabilită printr-un regulament al competiţiei, înscris în calendarul Asociaţiei Judeţene/Municipiului Bucureşti ,,Sportul Pentru Toţi sau al Federaţiei Române ,,Sportul Pentru Toţi’’.

Categoriile de acţiuni care constituie activitatea sportivă din cadrul unui program sportiv sunt: acţiunile de pregatire sportivă, competiţiile sportive şi alte acţiuni sportive, denumite împreună acţiuni sportive.

Programele sportive aprobate de către autoritatea finanţatoare sunt denumite *,,programe sportive de utilitate publică’’*;

**1.   Scop:** menţinerea unei bune stări de sănătate şi consolidarea socializării cetăţenilor prin crearea unui cadru social şi organizatoric favorizant.

**2.  Obiective:**

a)încurajarea practicării activităţilor fizice şi sportive, în mod continuu şi suţinut, de cât mai mulţi membri ai comunităţii locale;

b) atragerea şi stimularea tuturor categoriilor de cetăţeni, fără nici o discriminare, în mod liber şi voluntar, independent sau în cadru organizat, pentru practicarea activităţilor fizice şi sportive;

c) încurajarea structurilor sportive sa dezvolte conceptul de fitness sub toate aspectele sale de practicare, ca formă de întreţinere a stării generale de sănătate şi dezvoltare a individului;

d) încurajarea practicării sporturilor de iarnă şi a sporturilor/activităţilor denumite de agrement: schi, patinaj, sanie/saniuş, sarituri cu schiurile, etc.;

e) încurajarea practicării nataţiei, sporturilor nautice şi a sporturilor/activităţilor denumite de agrement;

**C. Programul *"Întreţinerea, funcţionarea şi dezvoltarea bazei materiale sportive"*,** reprezintă un program national de dezvoltare a infrastructurii şi bazei materiale sportive. Programul sportiv, este un complex de acţiuni care au ca scop comun îndeplinirea unor obiective cu caracter administrativ, de construire, întreţinere şi modernizare a infrastructurii sportive şi bazei materiale sportive.

Categoriile de acţiuni care stau la baza materializării unui program de construire, modernizare, întreţinere infrastructură sportivă şi bază materială sportivă sunt: studiul de fezabilitate, nota de fundamentare, actul de proprietate al terenului şi bazei sportive dacă este cazul, schiţa cadastrală, devizul, caietul de sarcini, proiectul arhitectural, avizele şi autorizaţiile de construcţie, dovada cofinanţării lucrărilor, procesul verbal de predare/primire daca este cazul, în ordinea etapizată stabilită de legislaţia în vigoare şi autoritatea finanţatoare.

Programele sportive aprobate de către autoritatea finanţatoare sunt denumite *,,programe sportive de utilitate publică’’*;

**1. Scop:** dezvoltarea infrastructurii şi asigurarea condiţiilor optime pentru desfăşurarea activităţilor de pregătire şi competitionale ale sportivilor şi ale altor categorii de populaţie în bazele sportive aflate în domeniul public sau privat al statului şi al unităţilor administrativ-teritoriale.

**2. Obiective:**

a)întreţinerea şi funcţionarea bazei materiale sportive pentru asigurarea condiţiilor necesare practicării activităţilor fizice şi sportive;

b) construirea de noi baze sportive pentru lărgirea ariei de practicare a activităţilor fizice şi sportive precum şi pentru organizarea de evenimente sportive nationale şi internationale care sa aducă beneficii reale comunităţilor locale şi ţarii noastre în contextul dezvoltării sportului în lume;

**D.** **Programul *,,Redescoperă Oina’’*** reprezintă un program naţional care constă într-un complex de activităţi necesare susţinerii practicării şi promovării jocului de oina, desfăşurat prin intermediul Federaţiei Române de Oina.

Programele sportive aprobate de către autoritatea finanţatoare sunt denumite *,,programe sportive de utilitate publică’’*;

**1.   Scop:** valorificarea aptitudinilor individuale într-un sistem organizat de selecţie pentru ramura de sport oina, de pregătire şi participare la competiţie care să asigure autodepăşirea continuă, precum şi obţinerea victoriei.

**2.  Obiective:**

a)promovarea jocului de oină ca sport naţional al României, susţinerea procesului de redresare a acestei ramuri sportive;

b) evidenţierea contribuţiei semnificative şi constante a oinei la reprezentarea tradiţiilor şi sporirea prestigiului comunităţilor locale şi ale României pe plan internaţional;

c) susţinerea şi dezvoltarea practicării oinei la nivelul copiilor şi juniorilor, dezvoltarea sistemelor competiţionale în mediul şcolar şi universitar;

d) perfecţionarea în timp a sistemelor de selecţie, pregătire şi competiţionale pentru ramura de sport oină;

**E. Programul *,,România în Mişcare’’*** încurajează practicarea sportului în structuri sportive, deoarece acesta este mediul care asigură siguranța practicanților, precum și furnizarea de servicii sportive care respectă standardele de calitate în vederea formării și pregătirii în ramura sportivă dorită. Beneficiarii Programului sunt cetățeni din toate categoriile sociale începând cu vârsta de 6 ani, în egală măsură femei și bărbați/fete și băieți, persoane cu oportunități reduse și cu dizabilități. Programul "România în mișcare" este format din trei subprograme, după cum urmează:

**-** ***"Finanțarea nerambursabilă a structurilor sportive"***, concurs de proiecte sportive;

***- "Calendar competițional"***, susținerea și dezvoltarea unui calendar competițional școlar adresat elevilor din clasele V-VIII;

**-** ***"Sport pentru sănătate"***, sistem competițional pe probe atipice, neclasice, pe categorii de vârstă, începând cu elevi din clasa I până la persoane cu vârsta de peste 50 de ani.

**1.   Scop:** Scopul Programului național de utilitate publică ***"România în mișcare"*** este de a îmbunătăți accesul la sport organizat pentru cetățenii români, indiferent de vârstă, gen sau de profilul socio-economic.

**2.  Obiective:**

a)creșterea numărului de participanți din rândul populației generale la activități sportive desfășurate în cadrul structurilor sportive;

b) creșterea gradului de participare la activități sportive desfășurate în cadrul structurilor sportive pentru persoanele cu oportunități reduse din punct de vedere socioeconomic și cu dizabilități;

c) creșterea numărului de participanți din rândul populației școlare la competițiile sportive destinate sistemului școlar;

d) creșterea numărului de evenimente și acțiuni cu caracter sportiv;

e) stimularea activităților de voluntariat ca instrument de susținere și promovare a structurilor sportive;

f) creșterea gradului de conștientizare a populației cu privire la beneficiile și oportunitățile de practicare a sportului în cadrul structurilor sportive;

g) întărirea capacității structurilor sportive de a selecționa sportivi din rândul tuturor categoriilor de vârstă începând cu varsta de 6 ani;

h) diversificarea surselor de finanțare a structurilor sportive.

**Art. 6.** Programele sportive de utilitate publică în cadrul cărora se pot finanţa proiecte din fonduri publice au drept scop:

* valorificarea aptitudinilor individuale într-un sistem organizat de selecţie, pregătire şi competiţie care să asigure autodepăşirea continuă, realizarea de recorduri naţionale şi internaţionale, precum şi obţinerea victoriei.
* menţinerea unei bune stări de sănătate şi consolidarea socializării cetăţenilor prin crearea unui cadru social şi organizatoric favorizant.
* dezvoltarea infrastructurii sportive prin construirea de noi baze sportive, modernizarea şi întreţinerea acestora, respectarea condiţiilor de acces şi securitate în conformitate cu legislaţia şi regulamentele în vigoare;
* premierea şi recompensarea unor rezultate sportive, încurajarea practicării sportului de performanţă;

**Art. 7.** Obiectivele generale ale programelor sportive de utilitate publică, sunt:

1. evidenţierea contribuţiei semnificative şi constante a sportului de performanţă la reprezentarea şi sporirea prestigiului comunitătii locale și al României pe plan național și internaţional;
2. susţinerea disciplinelor şi a probelor sportive, în funcţie de tradiţia şi de gradul de dezvoltare a fiecăreia la nivel local, naţional şi internaţional;
3. susţinerea activităţii de performanţă la nivelul copiilor şi juniorilor în paralel cu activitatea desfășurată și dezvoltarea programelor sportive dedicate categoriilor defavorizate;
4. perfecţionarea sistemelor de selecţie, pregătire şi competiţionale pentru fiecare ramură de sport;
5. susţinerea procesului de redresare a jocurilor sportive, în funcţie de valoarea, tradiţia şi gradul de dezvoltare a fiecăruia la nivel local, naţional şi internaţional;
6. încurajarea practicării activităţilor fizice şi sportive, în mod continuu, de cât mai mulţi cetăţeni, în special în rândul tinerilor până în 18 ani;
7. atragerea şi stimularea tuturor categoriilor de cetăţeni, fără nici o discriminare, în mod liber şi voluntar, independent sau în cadru organizat, pentru practicarea activităţilor fizice şi sportive;
8. crearea de condiţii optime de pregatire şi participare la competiţii a sportivilor în baze sportive moderne, posibilitatea de organizare de evenimente sportive naţionale şi internaţionale care să aducă beneficii reale comunităţilor locale şi României.

**2. Domeniu de aplicare**

**Art. 8. (1)** Prevederile prezentului ghid se aplică pentru solicitare şi atribuirea oricărui contract de finanțare de activitate sportivă de la bugetul local, a programelor sportive ale cluburilor sportive de drept public sau privat înființate pe raza unității administrativ-teritoriale, ale entitatilor enumerate la art. 1 din prezentul regulament, atât pentru ramurile sportive individuale cât şi pentru jocurile sportive pe toata perioada unui sezon competitional sau a mai multor sezoane cu aprobarea autoritătii deliberative.

**(2)** Finanțarea de la bugetul local nu se acordă pentru activităţi generatoare de profit şi nici pentru activităţi din domeniile reglementate de Legea nr.182/2002 privind protecţia informaţiilor clasificate, cu modificările ulterioare.

**(3)** Finanțarea de la bugetul local nu se acordă pentru structuri sportive care obtin venituri mai mari de 20% din bugetul total necesar pentru un program sportiv, din vanzarea de bilete si abonamente la evenimente sportive sau din vanzarea de materiale promotionale.

**3. Principii de atribuire a contractelor de finanțare**

**Art. 9.** Principiile care stau la baza atribuirii contractelor de finanțare sunt:

1. **libera concurență,** respectiv asigurarea condițiilor pentru ca structurile sportive de drept public sau privat, înființate pe raza unității administrativ, să aibă dreptul de a deveni, în condițiile legii, beneficiari;
2. **eficacitatea utilizării fondurilor publice,** respectiv folosirea sistemului concurențial și a criteriilor care să facă posibilă evaluarea propunerilor și a specificațiilor tehnice și financiare pentru atribuirea contractelor de finanțare;
3. **transparența,** respectiv punerea la dispoziție tuturor celor interesați a informațiilor referitoare la aplicarea procedurii pentru atribuirea contractelor de finanțare;
4. **tratamentul egal,** respectiv aplicarea în mod nediscriminatoriu a criteriilor de selecție și a criteriilor pentru atribuirea contractelor de finanțare, astfel încât orice structura sportiva de drept public sau privat, înființată pe raza unității administrativ-teritoriale, să aibă șanse egale de a i se atribui contractul respectiv;
5. **excluderea cumulului,** în sensul că aceeași activitate urmărind realizarea unui interes general, regional sau local nu poate beneficia de atribuirea mai multor contracte de finanțare de la aceeași autoritate finanțatoare în decursul unui an fiscal;
6. **neretroactivitatea,** respectiv excluderea posibilității destinării fondurilor financiare unei activități a cărei executare a fost deja începută sau finalizată la data încheierii contractului de finanțare, cu excepția fondurilor financiare cheltuite de beneficiar pentru continuarea programului sportiv aflat în derulare, în limita plafonului de cofinanțare prevăzut la litera lit. g);
7. **cofinanțarea,** în sensul că în analiza cererii de finanţare se atribuie un punctaj stabilit printr-un regulament de finanţare pentru contribuţia financiară din venituri proprii pentru materializarea proiectului/programului sportiv;
8. **anualitatea,** în sensul derulării întregii proceduri de finanțare în cadrul anului calendaristic în care s-a acordat finanțarea din bugetul local pentru evenimente sportive secvenţiale;
9. **sezonalitatea,** în sensul derulării procedurii de finanțare în cadrul sezoanelor competiţionale sportive desfăşurate pe perioada a mai multor ani calendaristici la jocurile sportive, în care s-a acordat finanțarea din bugetul local prin hotărâre a autorităţii deliberative, dar pentru care se vor încheia contracte de finanţare secvenţiale în fiecare an fiscal;

**Art. 10.** Finanțarea activităţilor sportive se acordă pentru acoperirea parțială sau integrală a unui program sportiv în baza unui contract de finanţare incheiat între părți.

**Art. 11.(1)** Pentru acelaşi domeniu, un beneficiar nu poate contracta mai mult de trei finanţări în decursul unui an, cu conditia respectarii principiului privind cumulului de cheltuieli pentru aceeasi activitate (demers administrativ);

**(2)** În cazul aplicării cu mai multe cereri de finanţare la acelaşi domeniu, trebuie precizată ordinea importanţei lor pentru solicitant;

**3. Prevederi bugetare**

**Art. 12**. Cererile de finanţare vor fi selecționate în cadrul limitelor fondului anual aprobat de către autoritatea deliberativă, prin bugetul local alocat, stabilit potrivit prevederilor legale referitoare la elaborarea, aprobarea, executarea și raportarea bugetului local cu rectificările bugetare stabilite în conformitate cu legislaţia în vigoare.

**4. Informarea publică și transparență decizională**

**Art. 13.** Procedurile de planificare şi executare a plafoanelor fondurilor destinate finanţării activităţilor sportive, procedurile de atribuire a contractelor de finanţare, contractele de finanţare încheiate de autoritatea finanţatoare cu beneficiarii, precum şi rapoartele de execuţie bugetară privind finanţările constituie informaţii de interes public, potrivit dispoziţiilor Legii nr. 544/2001 privind liberul acces la informaţiile de interes public.

**Cap. II. CRITERIILE ȘI CONDIȚIILE DE ACCES LA FONDURILE PUBLICE PENTRU FINANȚAREA ACTIVITĂŢILE SPORTIVE**

**Art. 14. (1)** Criteriile şi condiţiile care trebuie îndeplinite cumulativ de către solicitant, sunt următoarele:

1. să fie o structură sportivă recunoscută în condiţiile legii, sau o instituţie/organizaţie indreptăţită să solicite finanţarea, având sediul în raza administrativ-teritoarială;
2. să facă dovada afilierii la federaţia sportivă naţională de specialitate şi/sau la asociaţia pe ramură de sport judeţeană, după caz;
3. să facă dovada depunerii situaţiilor financiare la data de 31 decembrie anul precedent la organul fiscal competent dacă cererea de finanțare se depune după data la care situațiile financiare au fost înregistrare;
4. să nu aibă obligaţii de plată exigibile din anul anterior la instituţia publică căreia îi solicită atribuirea unui contract de finanţare;
5. să nu aibă obligaţii de plată exigibile privind impozitele şi taxele către stat, precum şi contribuţiile către asigurările sociale de stat;
6. să nu se afle în litigiu cu instituţia publică căreia îi solicită atribuirea unui contract de finanţare;
7. să nu furnizeze informaţii false în documentele care însoţesc cererea de finanţare;
8. să nu se afle în situaţia de nerespectare a dispoziţiilor statutare, a actelor constitutive, a regulamentelor proprii, precum şi a legii;
9. să nu facă obiectul unei proceduri de dizolvare sau de lichidare ori să nu se afle deja în stare de dizolvare sau de lichidare în conformitate cu prevederile legale în vigoare;
10. să depună cererea de finanţare completă în termenul stabilit de autoritatea finanţatoare;

**Art. 15.** Autoritatea finanţatoare poate să excludă din procedura pentru atribuirea contractului de finanţare, respectiv să declare ca neeligibil solicitantul care se află în oricare dintre următoarele situaţii:

1. nu şi-a îndeplinit obligaţiile de plată exigibile a impozitelor şi taxelor către stat, precum şi a contribuţiei pentru asigurările sociale de stat;
2. furnizează informaţii false în documentele prezentate;
3. a comis o gravă greşeală în materie profesională sau nu şi-a îndeplinit obligaţiile asumate printr-un alt contract de finanţare, în măsura în care autoritatea finanţatoare poate aduce ca dovadă mijloace probante în acest sens;
4. face obiectul unei proceduri de dizolvare sau de lichidare ori se află deja în stare de dizolvare sau de lichidare, în conformitate cu prevederile legale în vigoare;

**Art. 16.** Autoritatea finanţatoare are dreptul de a cere solicitanţilor prezentarea de documente care dovedesc eligibilitatea, precum şi documente edificatoare care să dovedească o formă de înregistrare ca persoană juridică sau de înregistrare/ atestare ori apartenenţă din punct de vedere profesional, în conformitate cu prevederile legale din România.

**Cap. III. PROCEDURA DE ATRIBUIRE A CONTRACTELOR DE FINANȚARE**

1. **Dispoziții și reguli generale**

**Art. 17.** Atribuirea contractelor de finanţare se face prin selecţie publică de proiecte, procedură care permite atribuirea unui contract de finanţare din fonduri publice, prin selectarea acestuia de către o comisie, cu respectarea principiilor de atribuire a contractelor de finanțare. Rezultatele evaluării în urma selecției publice de proiecte, precum și sumele alocate finanțării proiectelor eligibile vor fi supuse aprobării autorităţii deliberative.

**Art. 18.** Autoritatea finanțatoare poate organiza anual una sau mai multe sesiuni de selecţie a proiectelor, în funcție de bugetul disponibil.

**Art. 19.** Procedura de selecţie de proiecte, organizată de autoritatea deliberativă va cuprinde următoarele etape:

1. publicarea bugetului alocat finanţărilor pentru activităţile sportive pentru anul fiscal în curs, a contractelor de finanţare pentru jocurile sportive care continuă finanţarea până la data finalizării, precum şi a programului anual pentru acordarea finanțărilor pentru proiecte secvenţiale dintr-un sezon competiţional sportiv;
2. publicarea anunţului de participare;
3. înscrierea, depunerea și prezentarea proiectelor de către solicitanți;
4. verificarea eligibilităţii, înregistrarii şi a îndeplinirii criteriilor referitoare la capacitatea tehnică şi financiară;
5. evaluarea propunerilor de proiecte în baza unei Metodologii întocmite de autoritatea finanţatoare care respectă un regulament de finanţare conform legislaţiei în vigoare;
6. comunicarea rezultatelor si transmiterea catre autoritatea deliberativă pentru a fi aprobate prin hotarare in conditiile legii;
7. încheierea contractului sau contractelor de finanțare;
8. publicarea anunţului de atribuire a contractului sau contractelor de finanțare;

**Art. 20.** Numărul de participanţi la procedura de selecţie de proiecte nu este limitat.

**Art. 21.** Autoritatea finanţatoare trebuie să repete procedura de selecţie de proiecte în cazul în care există un singur participant.

**Art. 22.** În cazul în care în urma repetării procedurii numai un participant a depus propunere de proiect, autoritatea finanţatoare are dreptul de a atribui contractul de finanţare acestuia, în condiţiile legii.

**Art. 23.** Solicitantul are obligația de a depune propunerea de proiect la adresa autorităţii finanţatoare, şi până la data limită pentru depunere, stabilite în anunţul de participare, şi îşi asumă riscurile transmiterii propunerii de proiect, inclusiv forţa majoră. Propunerea de proiect care este depusă la o altă adresă a autorităţii finanțatoare decât cea stabilită de către aceasta sau, după expirarea datei limită pentru depunere, se anulează.

**Art. 24.** Orice solicitant are dreptul de a-şi modifica sau de a-şi retrage propunerea de proiect numai înainte de data limită stabilită pentru depunerea propunerii de proiect.

**Art. 25.** Modificarea propunerii de proiect, după expirarea datei limită pentru depunerea propunerilor de proiecte, atrage sancţiunea excluderii solicitantului de la procedura pentru atribuirea contractelor de finanțare.

**Art. 26.** Solicitantul are obligaţia de a menţine propunerea de proiect valabilă pe toată perioada de desfășurare a sesiunii de selecție de proiecte pentru care a fost formulată.

1. **Transparență și publicitate**

**Art. 27.** Autoritatea finanţatoare are obligaţia de a stabili un program anual propriu pentru acordarea de finanţări pentru activităţile sportive, care se publică pe site ul oficial şi la sediul social.

**Art. 28.** Autoritatea finanţatoare poate rectifica programul anual propriu pentru acordarea de finanţări ale activităţilor sportive, care se publică pe site ul oficial.

**Art. 29.** Programul anual poate cuprinde una sau mai multe sesiuni de selecţie a proiectelor.

**Art. 30.** Publicarea pe site ul oficial a programului anual pentru acordarea de finanţări activităţilor sportive nu creează autorităţii finanţatoare obligaţia de a efectua respectiva procedură de selecţie.

**Art. 31.** Autoritatea finanţatoare își va face cunoscută în mod public intenţia de a atribui contracte de finanţare a activităţilor sportive. Anunţul de participare se va publica pe site ul oficial.

**Art. 32.** Autoritatea finanţatoare va afişa pe site ul oficial anunţul de atribuire a contractului de finanţare ale activităţilor sportive, nu mai târziu de 30 de zile de la data încheierii contractului de finanţare.

**Art. 33.** La finalul exerciţiului bugetar, autoritatea finanţatoare va întocmi unui raport cu privire la contractele de finanţare a activităţilor sportive încheiate în cursul anului fiscal, care va cuprinde programele finanţate, beneficiarii şi rezultatele contractului. Raportul va fi publicat pe site ul oficial al autorităţii finanţatoare.

1. **Data limită pentru depunerea propunerilor de proiecte**

**Art. 34.** Autoritatea finanţatoare va stabili şi va include în anunţul de participare data limită pentru depunerea propunerilor.

**Art. 35.** În cazul în care, din motive de urgenţă, respectarea termenului prevăzut în anunțul de participare ar cauza prejudicii autorităţii finanţatoare, aceasta are dreptul de a accelera aplicarea procedurii de selecţie de proiecte prin reducerea numărului de zile, dar nu la mai puţin de 15 zile. În acest caz, autoritatea finanţatoare are obligaţia de a include în anunţul de participare motivele reducerii termenului.

**Art. 36.** Autoritatea finanţatoare își rezervă dreptul de a prelungi termenul de depunere a propunerilor de proiect, cu condiţia comunicării în scris a noii date limită de depunere a propunerilor de proiect, cu cel puţin 6 zile înainte de expirarea termenului iniţial, către toţi solicitanţii care au primit un exemplar al documentaţiei pentru elaborarea şi prezentarea proiectului.

1. **Documentația de solicitare a finanțării activităţilor sportive**

**Art. 37.** Documentația de solicitare a finanțării va cuprinde următoarele documente:

1. formularul de cerere de finanţare, conform Anexei nr. 1 la Regulament;
2. bugetul de venituri şi cheltuieli al programului/proiectului anexa nr. 3 la Regulament ;
3. dovada existenţei surselor de finanţare proprii sau oferite de terţi, dacă este cazul:

* scrisori de intenţie din partea terţilor;
* contracte de finanțare și/sau sponsorizare;
* alte forme de sprijin financiar ferm din partea unor terţi;

1. declaraţie pe propria răspundere-Anexa nr. 2 la Regulament;
2. declaraţia de imparţialitate - Anexa nr. 5 la Regulament;
3. declarația preşedintelui/directorului solicitantului, privind reprezentanții legali ai solicitantului, cu atribuții în derularea proiectului sportiv ori după caz, împuternicirea de către preşedintele/directorul solicitantului a responsabilului de proiect sportiv pentru derularea acestuia;
4. CV al coordonatorului de proiect.
5. copie de pe certificatul de identitate sportivă;
6. copie de pe hotărârea judecătorească de înfiinţare, definitivă şi irevocabilă;
7. certificat de înscriere a persoanei juridice fără scop patrimonial în Registru asociațiilor și fundațiilor;
8. copii de pe statut şi actul constitutiv, precum şi modificările aduse acestora;
9. copii de pe hotărârile judecătoreşti rămase definitive şi irevocabile prin care s-au admis modificări ale statutului şi actului constitutiv;
10. copie de pe situaţia financiară pe anul anterior înregistrată la organul fiscal competent, cu excepţia structurilor sportive înfiinţate în anul în curs;
11. copie de pe certificatul de înregistrare fiscală;
12. copie de pe dovada sediului;
13. alte documente considerate relevante de către aplicant.

**Art. 38.** Documentaţia de solicitare a finanţării se va întocmi în limba română și se va depune în două exemplare (original şi copie), precum şi în format electronic la registratura autorităţii finanţatoare.

**Art. 39.** Propunerea de proiect are caracter ferm şi obligatoriu din punct de vedere al conţinutului şi trebuie să fie semnată, pe propria răspundere, de către solicitant sau de către o persoană împuternicită legal de acesta. Bugetul rămâne ferm pe toată durata de îndeplinire a contractului de finanţare.

**Art. 40.** Solicitantul are obligaţia de a exprima preţul din propunerea financiară în lei.

1. **Organizarea și funcționarea comisiei de analiză și evaluare a propunerilor de proiecte**

Art. 41. Analiza propunerilor de proiecte este efectuată de către o comisie de evaluare și analiză constituită prin decizie a conducătorului autorităţii finanţatoare.

Art. 42. Comisia are în componență 3 membri și un secretar, fiind legal întrunită în prezenţa tuturor membrilor săi.

**Art. 43.** Şedinţele comisiei sunt conduse de un preşedinte, ales dintre membrii comisiei prin vot deschis. Preşedintele comisiei va asigura convocarea şi prezenţa membrilor comisiei, în termen de 5 zile de la data comunicării de către secretarul comisiei a problemelor a căror rezolvare este de competenţa comisiei.

**Art. 44.** Secretariatul comisiei va fi asigurat de personalul din cadrul autorităţii finanţatoare și va prelua documentațiile de solicitare a finanțării, pe măsura înregistrării lor. Secretarul comisiei nu are drept de vot.

**Art. 45.** Fiecare membru al comisiei de analiză și evaluare va semna o declaraţie de imparţialitate, potrivit modelului prevăzut în Anexa nr.7 a Regulamentului.

**Art. 46. (1)** Comisia hotărăşte prin votul majorităţii simple a membrilor.

**(2)** Decizia comisiei de analiză însoţită de rapoartele de evaluare privind atribuirea contractelor de finanţare va fi înaintată către conducerea autorităţii finanţatoare care in baza unei adrese si a Referatelor de Specialitate va transmite spre aprobare in conditiile legii finanțarea activităţilor sportive în plenul autorităţii deliberative.

1. **Procedura evaluării şi selecţionării cererilor de finanţare**

**Art. 47.** Cererile de finanţare pentru programele/proiectele sportive depuse spre a fi selectate trebuie să urmărească următoarele:

1. se înscriu în programele sportive de utilitate publică, aşa cum sunt ele definite în regulamentul de finanţare stabilit de către autoritatea finanţatoare;
2. sunt de interes public local și se înscriu în strategia locală pentru sport, urmărind:

* promovarea și dezvoltarea activității sportive de performanță ori recreative;
* asigurarea condițiilor organizatorice și materiale pentru practicarea jocurilor sportive/ disciplinelor individuale la nivel de performanță sau nivel recreativ;
* îmbunătățirea nivelului de performanță al sportivilor juniori și seniori din structurile sportive locale;
* asigurarea creșterii din rândul tinerilor a unor viitori sportivi de performanță pe raza unității administrativ-teritoriale, respectiv atragerea unui număr cât mai mare de practicanți din rândul populației din unitatea administrativ-teritorială;
* creşterea accesului cetăţenilor la activități sportive;
* organizarea unor evenimente sportive de anvergura;
* dezvoltarea cooperării sportive internaţionale;
* promovarea valorilor sportive locale în circuitul naţional, regional şi internaţional;
* promovarea imaginii comunităţii locale în plan național și internațional;
* sunt depuse de solicitanți eligibili;
* respectă prevederile legale în vigoare cu privire la normele de cheltuieli în domeniul activităţii de sport, adaptate şi stabilite la nivelul unitatii administrativ teritoriale prin regulamentul de finanţare stabilit;

**Art. 48.** Documentaţia de solicitare a finanţării va fi analizată de către membrii comisiei de analiză și evaluare a proiectelor, în termenul stabilit prin anunţul de participare şi va fi notată potrivit criteriilor de evaluare, proprii, care pot fi urmatoarele:

I. Punctaj acordat pentru proiectelor din categoria ,,Promovarea Sportului de Performanta’’(P1), ,,**Redescoperă Oina’’(P4) şi programul ,,România în Mişcare’’(P5).**

|  |  |  |
| --- | --- | --- |
| **Nr. crt.** | Criteriul de evaluare | Punctaj  maxim  (puncte) |
| **1.** | Cât de relevante sunt obiectivele proiectului (generale și specifice)?  (Obiective SMART- S-specific, M-măsurabil, A-posibil de atins, R-realist, T-definit în timp) | 5 |
| **2.** | Existenţa cadrelor tehnice specializate în cadrul clubului sportiv | 5 |
| **3.** | Natura ramurei sportive reprezentate (olimpică/neolimpică)\* | 5 |
| **4.** | Structura în care functioneaza clubul sportiv: monosportiva, polisportivă (mai multe secții sportive); numărul total de sportivi legitimaţi/sectie; numărul de sportivi (inclusiv stafful tehnic) participanţi la o acțiune/competiție sportivă | 3 |
| **5.** | Valoarea și complexitatea calendarului sportiv anual: nivelul competiţional la care activează secţia/structura; nivelul și numărul acțiunilor sportive/competiţiilor oficiale interne sau internaţionale la care participă secţia/structura într-un an competiţional | 5 |
| **6.** | Participare în ediția competițională în: Eşalonul I; Eşalonul II; Eşalonul III; Eşalonul IV; Eşalonul V; Cupa României; | 6 |
| **7.** | Participare în sezonul competitional, în competiţiile internaţionale oficiale, cupe europene; | 6 |
| **8.** | Sportivi selecţionaţi în loturile naţionale si olimpice, pentru participarea la Jocurile Olimpice, Campionate Mondiale, Europene, alte competiții majore; | 6 |
| **9.** | Sportivi din cluburile de juniori promovaţi către echipele/sectiile de seniori  *Nota: puncteaza doar pentru structuri de juniori* | 7 |
| **10.** | Parteneriate încheiate (locale, județene, regionale, naționale, transfrontaliere, internaționale), pentru colaborări privind schimburi sportive, asocieri conform legislaţiei în vigoare şi a regulamentelor sportive pe ramură de sport; | 5 |
| **11.** | În ce măsură proiectul vizează rezultate de impact remarcabil în comunitatea locală ? Gradul de atragere a spectatorilor la acțiunile sportive | 10 |
| **12.** | Vizibilitatea proiectului | 10 |
| **13.** | În ce măsură rezultatele proiectului propus spre finanţare sunt de perspectivă pe termen mediu, lung (3-4 ani) ? | 10 |
| **14.** | În ce măsură bugetul este clar, realist şi detaliat pe capitole de cheltuieli, în raport cu activităţile propuse, corelate cu obiectivele stabilite ? | 5 |
| **15.** | Participarea autorităţii finanţatoare în calitate de membru al clubului sportiv de drept privat pentru care se solicită finanțarea. | 2 |
| **16.** | Capacitatea de atragere de parteneri şi surse de finanţare | 10 |

***Notă:*** Pentru structurile care promovează proiecte sportive la ramuri individuale se vor puncta doar criteriile de evaluare cu nr. crt. 1+3+10+11+12+13+14+15+16.

Pentru structurile care promovează proiecte la jocurile sportive se vor puncta toate criteriile de evaluare cu nr. crt.: 1+2+3+5+6+7+8+9+10+11+12+13+14+15+16.

Punctajul maxim al proiectului se obţine însumând criteriile care se punctează, după caz.

Nu poate fi luat în considerare pentru a fi finanţat un proiect care nu a întrunit un cuantum minim de 65 % din punctajul maxim ce se poate acorda.

II. Punctaj acordat pentru proiecte din categoria ,,Promovarea Sportului Pentru Toti’’ (P2)

|  |  |  |
| --- | --- | --- |
| **Nr. crt.** | Criteriul de evaluare | Punctaj  maxim  (puncte) |
| **1.** | Cât de relevante sunt obiectivele proiectului (generale și specifice)?  (Obiective SMART- S-specific, M-măsurabil, A-posibil de atins, R-realist, T-definit în timp) | 5 |
| **2.** | Existenţa cadrelor tehnice specializate în cadrul clubului sportiv, a unor contracte/parteneriate cu structuri sportive care pun la dispozitie astfel de specialisti | 5 |
| **3.** | Natura activitatii sportive si impactul la nivel national (cros, marathon, triatlon, actiune din zona fitness si/sau alte ramuri sportive cu popularitate in randul practicantilor, altele) | 8 |
| **4.** | Impactul la nivel local, national, international ca parte integranta a unui concept prin care activitatea este recunoscuta si practicata in mai multe tari | 7 |
| **5.** | Numarul de participanti | 10 |
| **6.** | Eveniment cu participare nationala sau internationala | 10 |
| **7.** | Parteneriate încheiate (locale, județene, regionale, naționale, transfrontaliere, internaționale), pentru colaborări privind schimburi de informatii, asocieri conform legislaţiei în vigoare şi a regulamentelor sportive; | 10 |
| **8.** | În ce măsură proiectul vizează rezultate de impact remarcabil în comunitatea locală ? Gradul de atragere a spectatorilor la acțiunile sportive | 10 |
| **9.** | Vizibilitatea proiectului | 10 |
| **10.** | În ce măsură rezultatele proiectului propus spre finanţare sunt de perspectivă pe termen mediu, lung (3-4 ani) ? | 10 |
| **11.** | În ce măsură bugetul este clar, realist şi detaliat pe capitole de cheltuieli, în raport cu activităţile propuse, corelate cu obiectivele stabilite ? | 5 |
| **12.** | Capacitatea de atragere de parteneri şi surse de finanţare | 10 |

***Notă:*** Entitatea care solicita finantarea proiectului trebuie sa fie structura sportiva care are in Certificatul de Identitate Sportiva (CIS) ramura ,,Sportul pentru Toti’’ si face dovada afilierii la Asociatia Judeţeană/Municipiului Bucuresti ,,Sportul pentru Toti’’ respectiv la Federatia Romana Sportul pentru Toti.

Punctajul maxim al proiectului se obţine însumând criteriile care se punctează conform tabelului de mai sus. Nu poate fi luat în considerare pentru a fi finanţat un proiect care nu a întrunit un cuantum minim de 65 % din punctajul maxim ce se poate acorda.

III. Punctaj acordat pentru proiecte din categoria **"Întreţinerea, funcţionarea şi dezvoltarea bazei materiale sportive"(P3)**

|  |  |  |
| --- | --- | --- |
| **Nr. crt.** | Criteriul de evaluare | Punctaj  maxim  (puncte) |
| **1.** | Cât de relevante sunt obiectivele proiectului (generale și specifice)?  (Obiective SMART- S-specific, M-măsurabil, A-posibil de atins, R-realist, T-definit în timp) | 5 |
| **2.** | Tipul de proprietate a terenului pe care se intentionaeaza a se efectua lucrarile (proprietate, concesiune, asociere in participatiune, inchiriere, altele) | 10 |
| **3.** | Importanta pe raza unităţii administrativ teritoriale, a bazei sportive:   * facilitate sportiva avand conditii doar de pregatire pentru competitii; * facilitate sportiva avand conditii de pregatire dar si organizare de competitii sportive; * facilitate sportiva avand conditii doar de organizare de evenimente sportive si alte tipuri de evenimente (culturale, altele); * alte tipuri de baze sportive; | 10 |
| **4.** | Numarul de spectatori care pot asista la evenimentele sportive pe respectiva baza sportiva | 10 |
| **5.** | Tipul de baza sportiva si numarul de ramuri de sport care pot accesa respectiva facilitate sportiva (sporturi olimpice, neolimpice, jocuri sportive sau sporturi individuale) | 10 |
| **6.** | Baza sportiva intruneste conditiile tehnice conform regulamentelor sportive sa devina o posibila locatie de organizare de evenimente nationale sau internationale | 10 |
| **7.** | Parteneriate si contracte încheiate pentru utilizarea in mod regulat a bazei sportive sau pentru organizarea de evenimente sportive; | 10 |
| **8.** | În ce măsură proiectul vizează rezultate de impact remarcabil în comunitatea locală ?  a) **finantarea solicitata este pentru** întreţinerea, modernizarea şi funcţionarea bazei materiale sportive pentru asigurarea condiţiilor necesare practicării activităţilor fizice şi sportive?  b) finantarea solicitata este pentru construirea de noi baze sportive pentru lărgirea ariei de practicare a activităţilor fizice şi sportive precum şi pentru organizarea de evenimente sportive nationale şi internationale care sa aducă beneficii reale comunităţilor locale şi ţarii noastre în contextul dezvoltării sportului în lume? | 10 |
| **10.** | În ce măsură rezultatele proiectului propus spre finanţare sunt de perspectivă pe termen mediu, lung? | 10 |
| **11.** | În ce măsură bugetul este clar, realist şi detaliat pe capitole de cheltuieli, în raport cu lucrarile propuse, corelate cu obiectivele stabilite ? | 5 |
| **12.** | Capacitatea de atragere de parteneri şi surse de finanţare | 10 |

***Notă:*** Entitatea care solicita finantarea proiectului trebuie sa fie pe lista entitatilor enumerate la art. 18^1 alin. 2 din Legea 69/2000.

Punctajul maxim al proiectului se obţine însumând criteriile care se punctează conform tabelului de mai sus. Nu poate fi luat în considerare pentru a fi finanţat un proiect care nu a întrunit un cuantum minim de 65 % din punctajul maxim ce se poate acorda.

**Art. 49.** În urma sesiunii de finanţare se va întocmi un raport cu rezultatele acesteia, raport care va fi semnat de către membrii comisiei.

**Art. 50.** Afişarea rezultatelor se face în maximum 3 zile lucrătoare de la data desfăşurării sesiunii de analiză a cererilor de finanţare, la sediul autorităţii finanţatoare, şi pe site-ul oficial al acesteia. În termen de 5 zile de la data încheierii selecţiei, secretarul comisiei comunică în scris aplicanţilor, rezultatul selecţiei, precum şi fondurile propuse a fi alocate.

Art. 51.Rezultatele procedurii de selecție pot fi contestate în termen de 2 zile lucrătoare de la data afişării. Contestaţiile se vor depune la sediul autorităţii finanţatoare.

**Art. 52.** Analiza contestaţiilor se efectuează de către comisia de contestaţii, constituită în acest scop prin decizia conducatorului autoritatii finantatoare, iar raportul se înainteaza spre aprobare comisiei de analiză şi evaluare.

**Art. 53.** Răspunsul la contestaţii se transmite pe email şi ulterior prin poştă contestatarilor în termen de 2 zile lucrătoare, de la data depunerii;

Art. 54. Comisia de evaluare înaintează procesul verbal de evaluare şi selecţie a proiectelor câştigătoare Compartimentului Proiecte din cadrul autoritatii finantatoare, în vederea întocmirii proiectelor de hotărâre de consiliu privind aprobarea încheierii contractelor de finanțare şi alocării sumelor din bugetul local/judeţean/municipiului Bucuresti, in conditiile legii.

**Art. 55.** La nivelul municipiului Bucuresti, Consiliile Locale la nivel de Sector al Municipiului Bucuresti, supun aprobării prin hotărâre de consiliu, solicitarea avizului Consiliului General al Municipiului Bucureşti pentru încheierea de contracte de finanţare conform legislaţiei în vigoare.

**Art. 56.** După ce a fost obţinut avizul Consiliului General al Municipiului Bucureşti, Consiliile Locale ale Sectoarelor aprobă încheierea de contracte de finanţare şi alocării sumelor din bugetul local.

Art. 57. În termen de 5 zile de la data aprobării prin Hotărâre a Consiliului, de încheiere a Contractului de Finanţare pentru proiectul de activitate sportivă, autoritatea finantatoare comunică în scris aplicanţilor, rezultatul final al selecţiei, precum şi fondurile alocate.

1. **Date limită de desfăşurare programelor sportive**

**Art.58.** Finanţarea programelor sportive se aprobă pentru activităţile derulate în intervalul cuprins între data semnării contractului de finanţare şi data de 31 decembrie. In cazul jocurilor sportive la care sezonul competitional se desfăşoară pe perioada a doi ani calendaristici/fiscali, este acceptată finanţarea pentru întreg sezonul sau mai multe sezoane, defalcată în perioade distincte: până la 31 decembrie şi începând cu 1 ianuarie.

1. **Cofinanțare**

**Art. 59.** Autoritatea Finanţatoare acordă finanţări pentru programe sportive în limita creditelor bugetare alocate cu această destinaţie. Finanţările pot fi integrale de 100% sau parţiale în functie de aportul beneficiarului la materializarea programului sportiv. In cazul coparticiparii, diferenţa se acoperă din resursele proprii ale solicitantului sau ale partenerilor sau din alte surse. Solicitanţii pot asigura contribuţia proprie din costul total al programului sportiv propus spre finanţare sub forma contribuţiei în numerar şi/sau natură. Aportul în natură se cuantifică prin documente justificative.

**Art. 60.** Cofinanţarea din surse atrase se poate constitui din sponsorizări, parteneriate, alte finanţări, etc., pentru care beneficiarul va încheia contracte în condiţiile legii. Sursele de finanţare proprii sau atrase ale beneficiarului finanţării pot fi în numerar şi/sau în natură.

**Cap. IV. ÎNCHEIEREA CONTRACTULUI DE FINANȚARE**

**Art. 61.** Finanţarea se va face pe bază de contract de finanțare între autoritatea finanţatoare şi solicitantul selectat, în urma adjudecării proiectelor propuse spre finanţare şi admise, respectiv după aprobarea încheierii contractelor de finanțare prin hotărâri de consiliu local.

**Art. 62.** Contractul de finanțare se încheie între autoritatea finantatoare şi solicitantul selecţionat, în termen de maxim 20 de zile de la data comunicării hotărârii autoritatii deliberative de încheiere a contractului de finanţare în condiţiile legislaţiei în vigoare.

**Art. 63.** La contractul de finanțare se vor anexa formularul de solicitare a finanţării precum si bugetul de venituri şi cheltuieli al proiectului sportiv.

**Cap.V. PROCEDURA PRIVIND DERULAREA CONTRACTULUI DE FINANȚARE**

**Art. 64. (1)** Cheltuielile eligibile vor putea fi finanţate în baza contractului de finanțare numai în masura în care sunt conforme cu proiectul propus şi au fost contractate în perioada executării contractului.

**(2)** Categoriile de cheltuieli eligibile sunt cuprinse în Anexa nr. 9 la prezentul ghid care se vor regăsi şi în regulamentul de finanţare.

**(3)** Cheltuielile eligibile vor fi efectuate cu respectarea dispozițiilor Anexei la Hotărârea de Guvern nr. 1447/2007 privind aprobarea Normelor financiare pentru activitatea sportivă completate de prevederile prezentului regulament şi în conformitate cu notele de fundamentare la cererea de finanţare aprobată.

**(4)** Beneficiarii pot aloca fonduri peste limitele prevăzute în Anexa la Hotărârea de Guvern nr. 1447/2007 şi în conformitate cu notele de fundamentare la cererea de finanţare aprobată şi a prevederilor stabilite prin prezentul regulament pe seama sumelor obţinute din venituri proprii, donaţii sau sponsorizări, în condiţiile legii.

**Art. 65. (1)** Autoritatea finanţatoare şi beneficiarul pot stabili în contractul de finanțare ca plăţile către beneficiar să se facă în tranşe, în raport cu faza proiectului şi cheltuielile aferente, în funcţie de evaluarea posibilelor riscuri financiare, durata şi evoluţia în timp a activităţii finanţate ori de costurile interne de organizare şi funcţionare ale beneficiarului.

**(2)** Prima tranşă (avans) nu poate depăşi 30% din finanţarea acordată, iar ultima tranşă va fi de 10% din valoarea finanţării.

**(3)**Suma avansată şi nejustificată prin raportări intermediare nu poate depăşi în nici un moment al derulării contractului, valoarea de 30% din valoarea finanţării.

**Cap. VI. PROCEDURA DE RAPORTARE SI CONTROL**

**Art. 66.** Pe parcursul derulării contractului, solicitanţii care au primit finanţare au obligaţia să prezinte autoritatii finantatoare, următoarele raportări:

1. raportări intermediare: vor fi depuse înainte de solicitarea oricărei tranşe intermediare, în vederea justificării tranşei anterioare;
2. raportare finală: depusă în termen de 15 zile de la încheierea activităţii semestriale/ anuale şi va cuprinde obligatoriu justificarea cheltuielilor la nivelul întregului proiect cuprizând atât finanţarea proprie cât şi cofinanțarea.

**Art. 67.** Raportările vor fi întocmite în conformitate cu Anexa 4 la prezentul ghid şi vor fi depuse atât pe suport de hârtie cât şi în format electronic, fiind însoţite de borderoul cheltuielilor efectuate. Acestea vor fi depuse la sediul autoritatii finantatoare cu adresa de înaintare. Proiectele sportive pentru care nu s-au depus rapoartele finale în termenul stabilit prin contract nu vor obţine decontarea tranşei finale şi vor urma procedurile specifice. La cererea autorității finanțatoare, Beneficiarul va prezenta documente justificative pentru cheltuielile efectuate.

**Art. 68.** Comisia de evaluare şi selectie va stabili durata contractelor de finanţare astfel încât să asigure derularea procesului de finanţare a contractului şi de decontare a ultimei tranşe în anul calendaristic în care s-a acordat finanţarea, dar nu mai târziu de 30 decembrie.

**Art. 69.** Pentru justificarea cheltuielilor efectuate, se vor prezenta până în data de 15 decembrie, documente justificative având datele de emitere în concordanţă cu perioada desfăşurării acţiunilor.

**Art. 70.** Autoritatea finanţatoare îşi rezervă dreptul de a face verificări, atât în perioada derulării contractului, cât şi ulterior validării raportului final.

**Art. 71.** Contractele de finanțare vor prevedea, sub sancţiunea nulităţii, calitatea Curții de Conturi de a exercita controlul financiar asupra derularii activităţii sportive nonprofit finanţate din fondurile publice.

**CAP. VII. SANCȚIUNI**

**Art. 72.** Atentie! Contractele de finanțare pot fi reziliate de plin drept, fără a fi necesară intervenţia instanţei de judecată, în termen de 10 zile calendaristice de la data primirii notificării prin care părţii în culpă i s-a adus la cunoştinţă că nu şi-a îndeplinit obligaţiile contractuale esențiale. Notificarea va putea fi comunicată în termen de 10 zile calendaristice de la data constatării neîndeplinirii sau îndeplinirii necorespunzătoare a uneia sau mai multor obligaţii contractuale esențiale.

**Art. 73.** În cazul rezilierii contractului de finanțare ca urmare a neîndeplinirii clauzelor contractuale esențiale, beneficiarul finanţării este obligat în termen de 15 zile să returneze ordonatorului principal de credite sumele primite cu titlu de finanțare, cu exceptia sumelor care au fost deja utilizate pentru activitățile sportive desfășurate și justificate, cu care se reîntregesc creditele bugetare ale acestuia, în vederea finanţării altor programe şi proiecte de interes public.

**CAP. VIII. DISPOZIȚII FINALE**

**Art. 74.** Orice comunicare, solicitare, informare, notificare în legătură cu procedura de selecţie sau derularea contractelor de finanţare se va transmite de către solicitanţii finanţării sub forma de document scris. Orice document scris trebuie înregistrat în momentul predării la sediul autoritatii finantatoare.

**Art. 75.** Prezentul ghid este unul de reper pentru solicitant si este posibil ca autoritatea finantatoare sa stabileasca un regulament similar sau si care se completeaza cu prevederile legale în vigoare.

**Art. 76.** Prevederile regulamentului stabilit de catre autoritatea finantatoare, vor fi aplicate tuturor finanţărilor pentru activitatea sportivă acordate din bugetul local.

**Art. 77.** Următoarele documente pot face parte integrantă din regulamentul de finantare stabilit de catre autoritatea finantatoare:

**Anexa 1** - formular de cerere de finanţare;

**Anexa 2** - declaraţie persoane juridice;

**Anexa 3** - bugetul de venituri şi cheltuieli;

**Anexa 4**- formular pentru raport evaluare intermediare şi finale;

**Anexa 5**- declaraţia de imparţialitate a beneficiarului;

**Anexa 6**- adresă de înaintare a raportului intermediar sau final;

**Anexa 7**- declaraţie de imparţialitate a membrilor comisiei de evaluare şi selecţionare;

**Anexa 8**- model curriculum vitae al responsabilului de proiect de sport;

**Anexa 9**- categorii de cheltuieli eligibile;

**Anexa 10** – contract cadru de finanțare;